კარლოს ვილა ნოვა

კარლოს მანუელ ვილა ნოვა — (დ. )  სან-ტომეელი პოლიტიკოსი, რომელიც 2021 წლის 2 ოქტომბრიდან სან-ტომე და პრინსიპის მეხუთე და მოქმედი პრეზიდენტია. აქამდე ის იყო საზოგადოებრივი სამუშაოებისა და ბუნებრივი რესურსების მინისტრი, ინფრასტრუქტურის, ბუნებრივი რესურსებისა და გარემოს მინისტრი (2014–2018) პრემიერ-მინისტრ პატრის ტროვოადას თანმიმდევრულ მთავრობებში.

ადრეული ცხოვრება და განათლება
ვილა ნოვა დაიბადა ნევეში, ლემბას ოლქის ქალაქში, სან-ტომეს კუნძულის ჩრდილოეთ სანაპიროზე. მან 1985 წელს ალჟირში, ორანის უნივერსიტეტში მიიღო ტელეკომუნიკაციების ინჟინრის დიპლომი. დაბრუნების შემდეგ ის გახდა მთავრობის სტატისტიკის დირექტორატის კომპიუტერული განყოფილების ხელმძღვანელი.

კარიერა
1988 წელს მან დატოვა საჯარო სამსახური და დაიწყო მუშაობა გაყიდვების მენეჯერად სასტუმრო „მირამარში“, რომელიც მაშინ ქვეყანაში ერთადერთი სასტუმრო იყო. 1992 წელს ის ამ სასტუმროს დირექტორად დაინიშნა.
1997 წელს გახდა სასტუმრო „პუსადა ბოა ვისტას“ დირექტორი და ასევე დააარსა საკუთარი ტურისტული სააგენტო „Mistral Voyages“. ვილა ნოვა ტურიზმის სფეროში მუშაობდა 2010 წლამდე, სანამ პოლიტიკაში შევიდოდა.
ვილა ნოვა 2010 წლიდან 2012 წლამდე იყო საზოგადოებრივი სამუშაოებისა და ბუნებრივი რესურსების მინისტრი პატრის ტროვოადას კაბინეტში, სანამ მთავრობამ უმრავლესობა არ დაკარგა.
2014 წელს, როდესაც ტროვოადას პარტიამ დამოუკიდებელი დემოკრატიული მოქმედება (ADI) კვლავ მოიპოვა უმრავლესობა, ის დაინიშნა ინფრასტრუქტურის, ბუნებრივი რესურსებისა და გარემოს მინისტრად.. 
2018 წელს ვილა ნოვა აირჩიეს ეროვნულ ასამბლეაში.

პრეზიდენტობა
2021 წლის საპრეზიდენტო არჩევნებში ის იყო პარტია ADI-ს კანდიდატი..
6 სექტემბერს იგი გამოცხადდა სან-ტომე და პრინსიპის არჩეულ პრეზიდენტად, ხმების 58%-ით, დაამარცხა რა გილერმე პოსერ და კოშტა (MLSTP/PSD).
14 სექტემბერს ის ოფიციალურად ცნო პრეზიდენტად საკონსტიტუციო სასამართლომ.
2025 წლის 6 იანვარს მან გადააყენა პრემიერ-მინისტრი პატრის ტროვოადა და მისი მთავრობა, მიზეზად დაასახელა ტროვოადას ხანგრძლივი არყოფნები და მთავრობის უუნარობა მრავალი პრობლემის გადაჭრაში. 
ტროვოადამ ეს გადაწყვეტილება „უკანონო“ და „არაკონსტიტუციური“ უწოდა.
შემდეგ ვილა ნოვამ პრემიერ-მინისტრად დანიშნა იუსტიციის მინისტრი ილზა ამადო ვაზი, რომელმაც მოგვიანებით თანამდებობა დატოვა და განაცხადა, რომ მისი ხელმძღვანელობა „ვერ შეუწყობდა ხელს საჯარო პოლიტიკის წარმატებასა და ქვეყნის ჰარმონიულ და მშვიდობიან განვითარებას“.
ამის შემდეგ პრეზიდენტმა პრემიერ-მინისტრად შეარჩია ამერიკო რამოსი, რომელსაც ADI არ უჭერდა მხარს, რის გამოც ის გააკრიტიკეს ეროვნული ასამბლეის უმრავლესობის უგულებელყოფისთვის.

პირადი ცხოვრება
ვილა ნოვა დაქორწინებულია მარია დე ფატიმა აფონსო ვილა ნოვაზე და ჰყავს ორი ქალიშვილი.

სქოლიო

კატეგორია:დაბადებული 1959
კატეგორია:ცოცხალი ადამიანები
კატეგორია:დაბადებული 27 ივლისი
კატეგორია:პრეზიდენტები